정조 5년 · 목
予曰。揮項廛事。予以一時所見。有所云云。而渠輩果有不肯之意云矣。領議政徐命善曰。其所不肯。亦有曲折。若令納稅於本廛。許賣於軍卒。則不無回賓作主之慮。故其所不願者。蓋以此也。予曰。軍卒其有樂意乎。命善曰。擧皆欣悅矣。予曰。所謂收稅。若有偏重之歎。則此旣難矣。而其在本廛。果有厭苦之意。則亦云奈何。卿其從長處之。命善曰。法司旣不用亂廛之法。則錦縀之不買於本廛。潛貿於松灣諸商及譯官輩者。誠無可禁之道。此又本廛之失利矣。予曰。私貿之弊。卽是亂廛。雖欲嚴禁。而至於松商灣商處潛買中路。射利於私逕者。其何以禁之乎。禮曹判書鄭尙淳曰。粵在 先朝。亦有揮項廛設禁之事。似在丁丑辛巳年間矣。予曰。其所設禁。果以亂廛爲之乎。取考謄錄以奏。予曰。帽子廛事。何以爲之乎。命善曰。業已行關於灣府。而渠輩之善爲貿來。未可必矣。大抵今番處分。罔不感頌矣。命善曰。全羅監司狀啓。作隊船便否。論理狀聞。而今以雜費磨鍊。不復加減。宮營所納。勿委監色爲言。作隊之法。雖甚便好。弊亦多端。不可不熟講而處之矣。予曰。作隊事。不可遽許而旋罷。且營門所納。渠輩自願擔當。雖有無面。更不侵徵於本色云。許多浮費。固非船漢所可全當者。實是行不得之事也。軍門移納總數爲幾何。戶曹判書鄭民始曰。洪忠道則爲四千石。全羅道則爲七千石。而色吏領納一番。無面幾至千數。船漢則諉之色吏。色吏則徵之邑民。誠爲痼弊。必有大變通。然後可以矯捄矣。予曰。更徵於民間。固可矜憐。而一邑之所不堪者。數少船漢。亦何以擔當乎。宮納則今旣無弊。而營納一款。爲第一弊端。何以則爲好耶。移劃之法。其果始於何時。而是亦邑邑移劃乎。民始曰。自均廳給代後。保米數縮。始出移劃之法。而例自本道監營。分劃各邑矣。予曰。無論作隊與不作隊。京船則勿爲添載。以元漕船中添載似好矣。民始曰。元漕船。則比諸京江船。船價甚少。難以添載矣。予曰。移劃事。旣知其爲弊不少。則固當有講究矯革之道矣。諸將臣各陳所見。平倉米萬石。曾自惠廳劃給。而今則惠廳亦不足。雖欲劃給於他處。何可得乎。民始曰。船人輩皆願納於別營。而不願納於營門。別營之納。自是厭避。而其願猶如此。則營門之納。大有弊故耳。訓鍊都正李敬懋曰。自惠廳捧留。以爲軍兵支料無妨。而終不如自軍門給料之爲便。若使惠廳給料。則於軍兵。其弊亦不少矣。予曰。此亦有剩米乎。大將郞廳應用幾何。知事具善復曰。有八十石米矣。予曰。此與保米同。而爲百一之剩。此則朝家之所知也。亦皆有浮費條敗船條。而縮米則使船人監色擔當乎。大抵法不可屢改。而弊不可隨革也。法屢改而弊愈甚。今年乍行此法。而安知不明年旋廢此法乎。是必先革誅求之習。痛加嚴繩之法。湖南守宰。如或有如前犯科者。絶勿容貸。懲一勵百。弊在外邑。則外邑之臣有罪。弊在京司。則京司之官有罪。夫然後可以革南民加斂之弊。無船漢撗徵之患矣。前完伯亦陳所見也。工曹判書徐有慶曰。完伯似未及思之矣。湖西湖南之作隊。似不可異同矣。予曰。完伯之欲創漕船者。其意未可知也。湖南松木。一年可能長得十尺。而爲連抱之材耶。不諒事勢。不諒便否。無所定見。只隨朝家之處分而從違之。昔何所見而旣請漕船。今何所見而又請作隊也。且十三邑。旣以漕船運來。則十三邑稅穀。又將何以載之。若以漕船爲定制。則京江將無一隻船矣。此狀啓覆奏之時。予意本欲置之。誠以弊源難祛而新法難創也。苟或船漢輩無狀。而復有前日之謬習。則雖一日之內。百人置法。是渠輩之罪也。朝家何負於渠哉。是必如故監司洪樂仁狀本。三條弊端各陳對症之術。然後庶可爲論理之本意。而不失上聞之體段矣。始以漕船爲請。今乃作隊爲請者。果何意也。以此以彼。置之宜矣。予曰。總戎廳還穀。其可畢捧乎。三百石給代出處。何以爲之。總戎使陳達也。命善曰。此則當自營門區處矣。副司直李柱國曰。北漢爲中營。若以支放之難繼。減削軍額。則事係戎政。恐有疏虞之歎矣。予曰。何以爲中營。柱國曰。水原南陽。爲前左右營。坡州長湍。爲後左右營。故北漢爲中營。而置牙兵五哨。別把軍二百名。守堞軍官二百名。敎鍊官九人。顧此年久軍額。今難猝革矣。平倉還穀。其數不多。合爲一萬二千餘石。而不足耗條爲二百餘石矣。予曰。何謂也。留庫爲此數乎。原總爲此數乎。柱國曰。原總爲一萬二千石零。而分給爲六千石矣。予曰。除六百石耗。又除貸下條雜頉條。則實留庫當爲八千石零矣。柱國曰。原總則爲一萬二千石。而除雜頉。則果爲八千石矣。八千石內分給爲四千石。而一千七百石。爲移轉。三百石給員役。故戶還則不過爲二千石矣。予曰。本營稍富饒。而近甚凋殘矣。善復曰。不但還穀。古則又有水原耗米。故稱爲富饒矣。予曰。此則有難復舊也。柱國曰。北漢軍制變通。然後可革此弊。而此則有難輕議。至於耗條二百餘石不足之數。則臣謹當從中節省。從便區處矣。予曰。待出擧條擧行。予曰。未捧爲幾何。而北漢平倉。俱有未捧乎。柱國曰。平倉猶勝於北漢矣。予曰。管城將不得其人而然耶。不可不一番反庫而査出矣。今番畢捧狀啓後。當反庫矣。反作亦必有之。而此則自朝家不須問也。難捧者爲幾何。而是何如人也。命善曰。皆懸保濫受之無賴輩也。柱國曰。最是兩班戶名爲難矣。予曰。貧殘無依者。誠可哀也。豈可稱以兩班。而不納國穀乎。此不可無一番査整之道。若於考出文書時。兩班奴名有未捧者。則不但拒納者有罪。卿亦難免其責。各別申飭督捧。予曰。西儒事極痛駭。大臣知之乎。同成均亦知之乎。命善曰。此乃亂民也。處分誠至當矣。予曰。渠輩何敢以尹冕東疏語。爲引義之端乎。齋生猶無足怪也。方外生亦何可引嫌。而不赴通讀乎。頃日大司成登筵時。以士習不當如是。國家使渠輩從遊館學者。實出於咸囿之意。須以彼輕此重之義。使之曉諭矣。不料如是其頑濫而難化也。大司成亦巽軟。此亦國綱所係也。此其可容貸乎。曾見國朝故事。　列聖朝亦有如此事。北儒輩陳疏云云。而其時疏下諸人。幷刑配。遐土無知之類。固不足責。而或慮有如此之弊。故咸鏡道臣處亦下諭矣。命善曰。如是處分後。庶可懲後矣。予曰。尹冕東疏中稟處事。待後日次對。陳達宜矣。兵曹判書李性源曰。嶺南領運差員。道伯狀啓中。雖有邊將換差之請。而邊將旣無其窠。三鎭將就久勤中擇差。似好矣。予曰。卿能擇差否。至若禁軍輩。則決難差送之矣。性源曰。臣意則以守令定差員。往來不過費三箇月矣。以此爲之似好矣。予曰。監司雖以守令曠官爲難。若或三月曠官。則亦非大段難便之事矣。刑判旣經嶺伯。宜陳所見也。李命植曰。往來則可費三月。而看檢捧上。裝載乘船。亦動費累月矣。大抵都差使員。其能善爲則。雖無領運差員。亦無妨矣。性源曰。奉常寺祭享時。軍價自本曹都案廳上下。而自臣曺欲移送太常。亦有難便之端矣。予曰。提調之意何如。徐有隣曰。此固難便。而軍稧貢人。亦皆不願云矣。予曰。頃日筵中。以牛黃契事。使本院往復該曹。從長稟處矣。此則自內局草記。民始曰。鴨島契長木契事。雖承下敎。而此有委折。鴨島草薍刈取之地。臨水阧絶。曾於壬午癸未甲申年間。三被水災。故三次加給。總爲六百石矣。此不可引以爲例。恐不必依此數上下矣。長木契事。亦有難施之端矣。予曰。兩件事皆不可許施耶。然則不必出擧條。置之也。民始曰。司僕寺法鞍所入之費。自臣曺上下。而付之本寺。從便貿用。事甚便好矣。予曰。今年上下之數爲幾何。民始曰。四千兩矣。予曰。容入物種。果爲幾何。而冗費之數。若是夥然乎。民始曰。廛人貿易。有水牛皮升魚皮白魚皮猠皮四種。而其他所入。亦甚多矣。予曰。法鞍旣非常用之物。一次修改。可支三四年。何其造改之頻繁。而容入之太多耶。此後則專尙朴厚之制。務爲經久之道。亦宜隨弊隨補。不必每每新造。此雖小事。宜有定例。須以幾年幾次改造事。定式成節目。命善曰。本寺造納。旣是四百年所無之事。則不可自今創始。凡所容入。旣自戶曹上下矣。貿納一款。亦自戶曹擧行似好矣。予曰。廛人之弊。亶在受價於戶曹。而進排於本寺。今欲矯弊。而更自戶曹貿納。則事若更張。弊實依舊。惡在其矯革之意乎。民始曰。上敎誠然矣。若自戶曹貿納。則侵漁之端。其逕不一。廛人受弊。猶復如前矣。且自戶曹貿納。亦無前例矣。命善曰。法鞍造備。事面不輕。自戶曹進排於本寺。事甚得當矣。予曰。本寺與戶曹。其無前例則等也。第於本寺。則有傍照之例。珠絡卜定於濟州。象毛責貿於巨達。凡此數種。皆自本寺擧行。此足爲例。都提調之言。未知其合宜矣。命善曰。上敎雖如此。臣意則實難奉行。臣寧被讉。何可創始無前之例。更令他提調擧行好矣。予曰。綿紬絲枲之用於御衣者。自尙方擔當。甲冑筒箇之係於御用者。自武庫造獻。此旣二司已行之規。豈非本寺可倣之例乎。若自戶曹貿納。則堂上郞官。旣不可躬自交易。計士書吏。亦不可自相貿買。苟如都提調之言。而使戶曹自買物種於廛人。則不但貽弊不些。是亦有損國體矣。命善曰。自本寺貿易。均是損體矣。予曰。頃日筵中。都提調以爲自本寺貿用。亦無所妨云矣。今何堅執之至此也。至以去就爲言者。誠過矣。然今日筵中。有此吁咈之論。亦云好矣。筵退後。參量草記。命善曰。謹當依下敎。磨鍊稟處矣。予命有隣曰。卿之所管謄錄册子。何以爲之。有隣曰。見方逐條裒輯。次第編錄矣。予曰。貢市條。各以年條分類。而草記及批答外。取考本司處決文蹟。各立條件好矣。予曰。亦令金魯鎭。取考丙申後御史別單回啓稟處者。逐條編次。而凡以使爲名者。皆編入。性源曰。邊將輩人微地賤。全未見重。故一入他境。船人輩添載和水之弊。不一而足。設使都差使員。着實申飭於裝發之時。纔離本道。無以管束矣。臣意則邊將守令間。合有變通之道矣。予曰。是將何以變通乎。嶺運有龜山赤梁薺浦三處。而此輩與下吏等也。不得威束於其間。且渠輩以數三十年久勤。堇得邊將。一因漕運事獲罪。則前程無可觀矣。有何顧戀。而必欲竭力爲之乎。至若訓院出身。姑無論。五衛將巡將之屬。皆是疲劣之類。其何能嚴束乎。雖以守令言之。機張熊川等邑之差遣者。皆難免中下考人也。五月纔經運納。六月旋居下等。則兵判其果以善運漕。卽爲收用乎。疲軟不勝任云者。已言於賈誼疏中。人才固不可貌取。而疲然者誠重難矣。然三漕倉旣有弊。則又將以何法矯之乎。無寧就其中擇差能稱職者。還付京職。以爲激勸之道則好矣。